ВЛЮБЕНИ

Момче и момиче на автобусната спирка.  
Красиви и дръзки. Прегърнати чакат.  
Целуват се нежно и нещо си шепнат.  
Смехът им звъни – кристален напев.  
Първа любов! Толкова чиста!  
И толкова истинска!  
И става по-светъл дъждовният ден.  
И старата спирка усмихната грейва.  
При нас в автобуса –  
спомени, спомени, спомени …

РАЗПЛАКАНА КИТАРА

Една китара плачеше в нощта  
и спомняше си лятото далечно.  
Защо обрекохте я вий на самота,  
сърца, заклели се да се обичат вечно?

Тя още вярва, чака този ден,  
когато ще се върнете при нея.  
Сънува нощем все препускащи коне.  
И вижда ви пак в оня летен ден. И пее.

Свири, китаро! Мъката разсей,  
макар че зная, ще ти бъде трудно.  
Недей да плачеш, песен ти запей  
за любовта, за нейната магия чудна!